**Uunga siunnersuut:**

**Siusinaartumik pensionisiaqarnermut maalaaruteqartarfik pillugu Namminersorlutik Oqartussat nalunaarutaat**

Siusinaartumik pensionisiat pillugit Inatsisartut inatsisaat nr. 40, 9. decembari 2015-imeersumi § 10, imm. 2 naapertorlugu Inatsisartut Inatsisaat nr. Xx, xx 2024-meersoq allanngortinneqarluni, ima inissinneqarpoq:

**Kapitali 1***Maalaaruteqartarfiup ilaasortalersugaanera*

**§ 1.** Siusinaartumik pensionisiaqarnermut maalaaruteqartarfik tassaavoq kommunalbestyrelsip siusinaartumik pensionisiat pillugit Inatsisartut inatsisaat naapertorlugu, inuup sulisinnaassusiata procentianik aalajangiineranik allaffissornikkut naammagittaalliortarfik.

**§ 2.** Siusinaartumik pensionisiaqarnermut maalaaruteqartarfiup ilaasortarai siulittaasoq inat­sisilerituutut ilinniarsimasoq ilaasortallu allat marluk.  
  *Imm. 2.*  Siulittaasoq, siulittaasulluunniit tamatumunnga piginnaatitaa maalaaruteqartarfik sinnerlugu kinnertartuuvoq.

**§ 3.** Siusinaartumik pensionisiaqarnermut maalaaruteqartarfiup siulittaasua (Siulittaasoq) ilaasortallu allat, kiisalu taakkununnga sinniisussat Naalakkersuisunit toqqarneqartarput.

*Imm. 2.* Siulittaasup sinniisussaa ilaasortallu sinniisussaat Siulittaasutuulli aam­ma maalaaruteqartarfimmi ilaasortatuulli inuttut ilinniakkatigullu piukkunnaateqartuussapput.

*Imm. 3.* Siulittaasoq ilaasortarluunniit ataatsimiinnissami peqataasinnaanngippat Siulittaasup sinniisussaa ilaasortalluunniit sinniisussaa ataatsimiigiaqquneqassaaq. Aamma taamaassaaq Siulittaasoq ilaasortarluunniit suliassamut suliarineqartussamut aalajangersimasumut attuumassuteqarpat.

**Kapitali 2***Ingerlatsineq pillugu inatsiseqarnermi maleruagassat il.il.*

**§ 4.**  Siusinaartumik pensionisiaqarnermut maalaaruteqartarfik pisortat ingerlatsinerannut ilaavoq. Maalaaruteqartarfimmi ilaasortat taakkununngalu sinniisussat, taamatullu aamma maalaaruteqartarfiup allattoqarfia ingerlatsinerminni pisortat pillugit inatsiseqarnermi maleru­agassani atuuttuni, matumani aamma pisortat ingerlatsineranni suliassat suliarineqartarnerat pillugu Inatsisartut inatsisaanni, suliamut attuumassuteqarneq nipangiussisussaatitaanerlu pillugit maleruagassani pineqartunut ilaapput.

*Imm. 2.*  Siusinaartumik pensionisiaqarnermut maalaaruteqartarfik suliami immikkut ilisimasalimmik paasissutissanut peqataatitsiniarluni aggersaassaguni § 12, imm. 3 tak., Siulittaasup pineqartumut ingerlateqqinneqartut pillugit nipangiusimanneqqullugu allakkatigut peqqussavaa.

**§ 5.** Siusinaartumik pensionisiaqarnermut maalaaruteqartarfimmi ilaasortat taakkununngalu sinniisussat suliamik isumaginissaanut atortussat tigusimasamik inunnit susassaqanngitsunit pissarsiarineqannginnissaat paasineqannginnissaalluunniit qulakkiigassaraat.

*Imm. 2.* Maalaaruteqartarfimmi ilaasortat taakkununngalu sinniisussat suliamik isumaginissaanut atortussat tigusimasatik ilaasortaajunnaarnerminni utertissavaat.

**Kapitali 3**

*Sulianik suliaqarneq*

**§ 6.** Naalakkersuisut Siusinaartumik pensionisiaqarnermut maalaaruteqartarfik, aningaasanut inatsisini ukiumoortuni aningaasaliissutit periarfissarititaat naapertorlugit allattoqarfeqartissavaat.  
  *Imm. 2*.  Naalakkersuisut allattoqarfimmi sulisunik, naammagittaalliuutit tiguneqartut ingerlaavartumik piareersarnissaannut, suliarineqarnissaannut aalajangiiffigineqarnissaannullu pisariaqartumik pi­ukkunnaatilinnik atorfinitsitsissapput.

**§ 7.** Siusinaartumik pensionisiaqarnermut maalaaruteqartarfiup allattoqarfiata (Allattoqarfik) maalaaruteqartarfiup suliassai aaqqissuutissavai.  
  *Imm. 2.*  Allattoqarfiup suliassat ataasiakkaat maalaaruteqartarfimmit suliarineqartussatut aalajangiiffigisassatullu qaqugukkut saqqummiunneqarnissaat aalajangissavaa.

**§ 8.** Allattoqarfik suliassat suliarineqarnissaannik piareersaanermik, suliassat paasissutissartaannik pissarsiniarnermik aamma maalaaruteqartarfimmi aalajangiinissamut suliaqarnissamullu siunnersuusiornermik isumaginnittuussaaq.

**§ 9.** Allattoqarfiup kommunalbestyrelsimut siusinaartumik pensionisiat pillugit naammagittaal­liortumut tunngatillugu suliassap paasissutissartaanik noqqaassuteqarnermi tamarmik assilineqarnerinik naam­magit­taalliuummullu oqaaseqaammik qinnuigissavaa.

**§ 10.** Allattoqarfiup suliassaq Siusinaartumik pensionisiaqarnermut maalaaruteqartarfiup suliarisinnaasaanut ilaanersoq, naammagittaalliuutillu naammagittaalliornissamut piffissaliussap qaangiutinnginnerani maalaaruteqartarfimmut nassiunneqarsimanersut aalajangissavaa.

*Imm. 2.* Allattoqarfiup imm. 1 naapertorlugu aalajangiunneqarsimasut pillugit Aalajangiisartunut sapaatit akunneri marluk qaangiutsinnagit ilisimatitsiissaaq.

**§ 11.** Siulittaasup suliassat Siusinaartumik pensionisiaqarnermut maalaaruteqartarfiup maannamut periaaserisai naapertorlugit nalorninartortaqanngitsut aalajangiiffigisinnaavai. *Imm. 2.*  Siulittaasup imm. 1 naapertorlugu piginnaatitaaffini Allattoqarfimmut tamakkiisumik ilaannakuusumilluunniit isumagitissinnaavai.

*Imm. 3.* Siulittaasup imm. 1-2 naapertorlugit aalajangerneqarsimasut aalajangerneqarnerannit kingusinnerpaamik ullut 14-it qaangiutsinnagit ilisimatitsissutigissavai.

**§ 12.**  Siusinaartumik pensionisiaqarnermut maalaaruteqartarfiup ataatsimiinneri tamanut ammasuunngillat.  
  *Imm. 2.* Allattoqarfimmi sulisut maalaaruteqartarfiup ataatsimiinnerini Siulittaasup aalaja­ngiineratigut peqataasinnaapput.  
  *Imm. 3.* Allattoqarfiup suliamik immikkut ilisimasallit suliassap erseqqissaassutigineqarnera­ni ikiuussinnaanerat, Siulittaasoq isumasioreerlugu aalajangersinnaavaa. Suliamik immikkut ilisimasallit maalaaruteqartarfiup suliassamik suliaqarnerani aalajangiineranilu peqataasinnaanngillat.

**§ 13.** Maalaaruteqartarfiup aalajangiinera naammagittaalliuuteqartumut, kommunimut pineqartumut kiisalu Isumaginninnermut Naalakkersuisoqarfimmut nassiunneqassaaq.

**Kapitali 4***Ilaasortaajunnaarsitsisarneq aamma nutaanik toqqaasarneq*

**§ 14.** Naalakkersuisut Siusinaartumik pensionisiaqarnermut maalaaruteqartarfimmi ilaasortanik ilaasortaajunnaarsitsisinnaallutillu ilaasortanik nutaanik, matumani aamma Siulittaasumik nutaamik toqqaasinnaapput. Nutaanik toqqaaneq utaqqiisaagallartumik aammalu maalaaruteqartarfiup suliffeqarnermut, isumaginninnermut, peqqissutsimut, ilinniartitaanermut nakorsallu suliaannut tunngasuni tamatigoortumik ilisimasaqarnissaa qulaakkerumallugu pisinnaavoq.  
*Imm. 2.*Naalakkersuisut ilaasortaq, matumani aamma Siulittaasoq piffissap, pineqartup toqqagaaffigisaata sinnerani ilaasortaajunnaarsissinnaavaat, taassuma sivisuumik napparsimanini allatulluunniit pisinnaannginnini, imaluunniit naleqqutinnginnini pissutigalugu maalaaruteqartarfimmi ilaasortatut sulisinnaannginnera paasineqarpat.  
*Imm. 3.* Naalakkersuisut ilaasortaq, matumani aamma Siulittaasoq ilaasortaajunnaarsissinnaavaat:  
1)  ilasortaq suliffeqarnermut, isumaginninnermut, ilinniartitaanermut peqqissutsimullu tun­ngasut pillugit inatsisit naapertorlugit pisussaaffimminik sumiginnaasimanini pissutigalugu soraarsitaappat imaluunniit akuersissumminik arsaagaappat, imaluunniit  
2)  ilaasortaq suliassami Napparsimasut Maalaarutaannik Aalajangiisartunit aalajangiiffigineqartumi isornartorsiorneqarpat.

**Kapitali 5**

*Akissarsiaq*

**§ 15.** Siusinaartumik pensionisiaqarnermut maalaaruteqartarfimmi ilaasortat Inatsisartunut Naalakkersuisunullu ilaasortat il.il. aningaasarsiaqartitaanerat il.il. pillugit Inatsisartut inatsisaanni § 18, imm. 1-imi 2-milu maleruagassat naapertorlugit aningaasarsiaqartinneqassapput il.il.

**Kapitali 6**

*Atuutsinneqalerfissaa*

**§ 16.** Nalunaarut manna ulloq 1. januar 2025-mi atuutsinneqalissaaq.

*Namminersorlutik Oqartussat, ulloq xx xxx 2024*

**Jess Svane**

Isumaginninnermut Naalakkersuisoq

/Martha Abelsen